पंजाब के समान वेतन देने की मांग, कर्मियों ने किया प्रदर्शन
सरकारकी कर्मचारी नीतियों के विरोध में सर्वकर्मचारी संघ हरियाणा के सदस्यों ने जलापूर्ति विभाग कार्यालय परिसर में प्रदर्शन किया। उन्होंने सरकार से कर्मचारियों को पंजाब के समान वेतन दिए जाने की मांग की। वहीं 2 मार्च को जंतर-मंतर पर प्रदर्शन में शामिल होने की घोषणा की।
कर्मचारियों का नेतृत्व संघ के जिला प्रधान धर्मपाल मलिक ने किया। उन्होंने कहा कि कर्मचारी लंबे समय से मांगों को लेकर संघर्ष कर रहे हैं। सरकार से उनकी मुख्य मांगे कच्चे कर्मचारियों को नियमित करने, छठे वेतन आयोग की विसंगतियों को दूर करने, कैश लेस मेडिकल सुविधा, अनुकंपा अधिनियम 64 लागू करने और ठेका प्रथा बंद कर नियमित भर्ती करने की हैं। इन मांगों को पूरा करने के लिए सरकार कई बार उन्हें आश्वासन दे चुकी है। इसके बावजूद भी सरकार द्वारा उनकी मांगों को अनदेखा किया जा रहा है। उन्होंने कहा कि सरकार विभागों में निजीकरण को बढ़ावा दे रही है। विभागों में कर्मचारियों के हजारों पद रिक्त पड़े हैं, लेकिन सरकार नियमित भर्ती के स्थान पर ठेका प्रथा द्वारा कर्मचारियों की नियुक्ति कर रही है। कर्मचारी मांगों को लेकर 2 मार्च को जंतर-मंतर पर प्रदर्शन करेंगे। वहीं सात मार्च को चंडीगढ़ में विधानसभा का घेराव करेंगे। इस अवसर पर रमेश अत्री, जगबीर मुद्गिल, जयपाल खोखर, रणधीर मलिक, देवेंद्र खोखर, सत्यवान आदि उपस्थित थे।
गोहाना .जलापूर्ति विभाग कार्यालय में मांगों को लेकर प्रदर्शन करते कर्मचारी।
hin_Deva hin_Deva hin_Deva hin_Deva